google/wiki40b huggingface dataset:
Hassel Jernværk

Hassel Jernværk er et tidligere jernverk i Skotselv i Øvre Eiker i Buskerud, som var i drift fra 1649 til 1870-tallet. Det er et av Norges eldste jernverk. Jernvernets største gruver var Hassel gruver i Modum og Barbu gruver ved Arendal.
Jernverket fikk utstedt privilegiebrev av Frederik III i 1649, men man vet ikke når jernverket egentlig ble grunnlagt. De første eierne var Peder Vibe som var rentemester i København, Hans Eggertssøn som var borgermester i Christiania, slottsskriveren på Akershus Johan Gaarman og fogd Christian Mogenssøn. Den franske hugenotten François Coudrioux (1611-1676) ble ansatt som bestyrer for verket.
Senere ble verket eid av kjøpmannen Daniel Knoph, frem til han i 1681 solgte verket til Johan Halvorsen Groll, som var eier til 1691. På begynnelsen av 1700-tallet ble familien Richelieu (fra herregården Sem ved Hokksund) majoritetseiere. Verket ble så overtatt av høyesterettsdommer Justus Heindrich Weichart og biskop Bartholomeus Deichmann. I 1746 ble Jakob Neumann eier, og Neumann-familien eide verket i drøyt 60 år. Jacobs sønn Frantz Edler Neumann ble den som overtok verket etter ham i 1799 og fabrikken Friderichsminde på Modum ble da innlemmet i jernverket.
I 1809 ble verket solgt av Frantz Neumann til høyesterettsdommer Peter Collett. Etter hans død solgte enken verket i 1837 til Blaafarveværket og etter en tid overtok Blaafarveværkets to eiere Wilhelm Christian Benecke Baron von Gröditzberg og Benjamin Wegner også Hassel Jernværk som personlige eiere med en halvpart hver. I 1854 ble eiendommene til jernverket solgt på auksjon og delt opp på mange eiere. Dette markerte slutten på Hassel Jernværk som bedrift. Siden fortsatte en betydelig redusert produksjon knyttet til noen av eiendommene, bl.a. smeltehytten, frem til 1870-tallet.
Katarzyna Woźniak

Karriere

På Tor Pilica i Tomaszów Mazowiecki innehar hun for tiden banerekorden på 3 000 meter for damer som hun satte i februar 2008. Tidligere hadde hun også banerekorden der på 500 meter og 1 000 meter som hun satte 8. desember 2007. Hun hadde også banerekorder på Tor Blonie i Sanok på 500 meter og i minifirkant begge notert under det polske junior allround mesterskapet i midten av februar 2009.
Woźniak debuterte i verdenscupen for senior i november 2008 i Berlin på 1 500 meter i b-gruppa og var også med på det polske laget i lagtempo-øvelsen i samme stevne. I junior-VM 2009 i Zakopane fikk hun sin første internasjonale mesterskapsmedalje siden hun ble nr 3 i allround-konkurransen.
Hun ble etter OL i Vancouver 2010 tildelt ordenen Ridderkors av Polonia Restituta for fremragende prestasjoner i idrett og aktiviteter for å fremme og spre ideen om OL.
I en kåring i begynnelsen av februar 2011 for idrettsåret 2010 ble Woźniak kåret til Warszawas beste idrettsutøver.
Esther Hibbard

Esther Lowell Hibbard (født rundt 1900) var en amerikansk misjonær, redaktør, salmedikter og lærer. Hibbard jobbet som lærer i Kyoto i Japan, og var også redaktør for The Japan Christian Quarterly. Hun var dr.philos og gav ut en rekke bøker og artikler. I Norsk Salmebok er hun representert med en salme.
Sabotøren

Sabotøren var en illegal avis som ble utgitt i Norge i krigens siste måneder. Den kom med undertittelen «Organ for Sabotørenes Landsforbund». Bak avisen sto motstandsfolk fra Norges Kommunistiske Parti.
Avisen kom med første nummer i januar 1945, og rakk fire utgaver før frigjøringen. Sabotøren var teknisk sett en av de mest avanserte illegale avisene motstandsbevegelsen klarte å produsere under krigen. Den kom i trykt versjon, med både fotografier og tegninger.
Sabotøren inneholdt ikke bare oppfordringer til sivil ulydighet og sabotasje, men ga detaljerte veiledninger: Den inneholdt for eksempel pedagogiske beskrivelser og tegninger som viste hvordan lokomotiver og jernbanelinjer kunne settes ut av spill. Man anbefalte å ødelegge smøresystemer så hjul gikk varme, sabotere bremsesystemer, tette vannkjeler og bruke sprengstoff. Kapping av signal- og telegrafledninger samt ombytting av merkingen på jernbanevognene var også effektivt.
Sabotøren brakte en rekke rapporter fra vellykkede sabotasjeaksjoner. Arne Taraldsen sto for noen av tegningene i avisen.
Sætersdalen fogderi

Sætersdalen fogderi (Raabygdelaugets Fogderie) var en administrativ enhet (fogderi) i Nedenes amt fra 1.1.1866 til 20.04.1919. Det omfattet herredene i Setesdalen fra Iveland til Valle, samt Åseral som geografisk ligger i Mandalen. Dette heradet ble overført til Lister og Mandals amt i 1880, da veien nedover dalen var ferdig.
Sætersdalen fogderi ble dannet av tidligere Raabyggelaget, som etter å ha avstått Åmli og Vegårshei til Nedenes fogderi fikk nytt navn (kgl. res. 17.06.1865). Fogde-embetene ble formelt avskaffet ved lov 21.07.1894 nr. 5 og kgl. res. 06.11.1897, men de enkelte embeter skulle nedlegges etter hvert som de ble ledige. Fogdenes oppgaver ble overtatt av særskilte politimestre og amtskasserere. Sætersdalen fogderi ble opphevet fra 20.04.1919, etter kgl. res. 14.02.1919.
Paraphronastes

Levevis

Larvene lever inne i død ved.

Utbredelse

Arten er endemisk for Madagaskar.
Akira Kitaguchi

Japans herrelandslag

Akira Kitaguchi spilte 10 landskamper for Japans herrelandslag.
Mitridates III av Partia

Liv og virke

På grunnlag av Mitridates hersket med grusomhet, enten det var faktisk eller en passende unnskyldning, vendte Orodes seg mot sin bror og avsatte ham fra hans posisjon i Media. Mitridates ble tvunget til å flykte til romersk Syria. Han søkte tilflukt hos Aulus Gabinius, den romerske prokonsul og guvernør av Syria. Med støtte fra romerne invaderte Mitridates sin brors kongerike Partia i 55 f.Kr. Gabinius marsjerte sammen med Mitridates til Eufrat, men fikk der beskjed fra Pompeius, uten å ha rådført seg med det romerske senatet, at han måtte komme seg til Egypt og gjeninnsette Ptolemaios XII Auletes på den egyptiske tronen etter at han hadde blitt forvist av sine døtre Berenike IV og Kleopatra VI Tryfaena. Gabinius lyktes med oppgaven etter en kort og vellykket militær kampanje.
Samtidig marsjerte Mitridates inn i Mesopotamia, til tross for at han mistet det meste av den romerske støtten, og erobret Babylonia. Orodes måtte trekke seg ut, og Mitridates gjenopprettet sin kongedømme, ikke i Media, men deler av hva som den gang var Partia. Han utstedte mynter i hovedstaden Seleukia ved Tigris fram til 54 f.Kr.
Imidlertid sendte Orodes sin dyktige hærfører Surena til Seleukia som beleiret byen. Etter en langvarig motstand gikk Mitridates nederlagsdømt ut med sin hær og ble beseiret. Mitridates ble tatt til fange og på brorens ordre ble han henrettet i 54 f.Kr. Orodes styrte deretter det samlede partiske riket fram til 37 f.Kr. da han ble myrdet av sin sønn Fraates IV for at han selv kunne overta tronen.
Huntley kullkraftverk

C. R. Huntley kullkraftverk  er et kullkraftverk litt nord for Buffalo i Erie County, i upstate New York i det østlige USA. Det har en installert produksjonskapasitet på 636 MW, fordelt på 4 blokker / turbiner. Operatør er NRG Energy Inc
Anlegget ble bygget ut i årene 1953–1958. Brenselkilden er (sub-)bitumenøst kull.  Årlig CO2-utslipp i 2006 var 3.301.283 tonn.
Zhanqian

Zhanqian (kinesisk: 站前区) er et bydistrikt i byprefekturet Yingkou i den kinesiske provinsen Liaoning. Det har et areal på 70 km² og teller 260 000 innbyggere (2004).
Canada Cup i ishockey

Canada Cup var en ishockeyturnering for herrer som ble spilt i Canada og var forgjengeren til World Cup i ishockey.
Haug landbruksskole

Haug landbruksskole lå i Vardal i Oppland. Her var det skolevirksomhet fra 1857 til 1896. Christians amt (det seinere Oppland fylke) kjøpte garden Haug til skolegard i 1856, og fikk arkitekt Otto Hjort Friis til å planlegge bebyggelsen. Husa på skolegarden ble bygd 200 meter nordøst for det gamle tunet. I løpet av sine 39 år uteksaminerte skolen 395 elever, i tillegg til de som hadde vært innom uten å ta eksamen.
Haug var den første landbruksskolen i Christians amt og et av de første store prosjektene til formannskapet i amtet. Da skolen ble flytta til Storhove i 1896, var det mot stemmene til ordførerne på Vestopplanda. Også i 1850-åra, da amtsformannskapet diskuterte kjøp av landbruksskolegard, var det ei klar geografisk deling mellom Gudbrandsdalen på den ene sida og Vestopplanda og Valdres på den andre. Landbruksskoledebattene er således tidlige eksempler på de politiske kløyvingstendensene i Oppland fylke.
Live Sentence

Live Sentence er et konsertalbum fra heavy metal-bandet Alcatrazz.
Opptakene er gjort under turneen for å promotere studioalbumet No Parole from Rock 'n' Roll med samme personell som på albumet.
Baalshamin

Baalshamin eller Ba'al Šamem (aramaisk: ܒܥܠ ܫܡܝܢ), 'Himlenes Herre', er en nordvestsemittisk guddom og gudetittel anvendt om forskjellige guder på forskjellige steder og tidere i det gamle Midtøsten, godt belagt i antikke inskripsjoner.
Guddomskulten er særlig godt belagt i Kanaan/Fønikia og Syria. Oftest var den applisert på guden Hadad, som også ofte hadde den kortere tittelen Ba‘al.
Baalshamin var en av to høyguder og himmelhvelvingens gud i det pre-islamske Palmyra i antikkens Syria. (Bel var den andre høyguden.) Der var hans attributter ørnen og lynet, og han inngikk muligens i en trioade med måneguden Aglibol og solguden Malakbel.

Andre navneformer

Navnet finnes i faglitteraturen i en mengde translitterasjonsvarienter: Ba'al Shamin, Ba'al Samin, Ba'al-Shamem, Ba'al Shamim, Baal Shamem, Ba'alsamem, Baal Shamin, Baal-Samin, Beelsamen, Ba'alsamin, Baal-Samen, Baal-Shamen, Baalsamin, Baalsamen, Baal-shamim, Ba'alshamin, Baal-Samim, Baal-Samem, Baalsamem, Baalsamim, Baalshamem, Beelsamin, Beel-Samen, Beelshamen, Baal-Shamayim, Ba'alsamen, Beel-Samin, Baalshamim, Baalshamen, og egentlig mange flere men mer sjeldne.
Hestesport under Asialekene 1982

Hestesport under Asialekene 1982. Hestesport var en av flere sporter under de niende Asialekene i New Delhi som ble arrangert perioden 19. november til 4. desember 1982. Det var første gangen hestesport var med på programmet i Asialekene. Det fire øvelser; individuelle konkurranser i tentpegging, sprangridning og feltritt samt lagkonkurrnse i feltritt. India ble beste nsjon med tre gullmedaljer foran Kuwait med en.
Den store barneflokken

«Den store barneflokken» er et skillingstrykk. Alf Prøysen presenterte det i sin visespalte i «Magasinet for alle» årgang 1957.

Teksten

1.Nu sytten barn min kone har det er et herlig leven,

for alle sammen er jeg far, iallfall står jeg skreven.

Vårt hus det er et Babylon med hujing og spetakkel,

og at jeg det utholde kan det er et rent mirakel.
2.Vårt eldeste barn er nitten år det er den dovne Dorte,

fra morgen og til kveld hun slår på et pianoforte.

Tre gutter slår i takt der til på hver sin lille tromme,

og fem-seks andre danser vilt med hendene i lomme.
3.Tre-fire andre unger små de synger barneviser,

så man ei ørens lyd kan få når de sin lov utpriser,

i vuggen er det også to de hyler så det hviner,

og bort ved ovnen vil I tro min kone står og griner.
4.Ja grin du bare, gamlemor enhver har sorger sine,

når barneflokken blir for stor må man ha lov å grine.

La Dorte spille opp en vals så prøver vi å danse,

jeg tror en vals i allefall kan få din gråt å stanse.
Lallemand Fjord

Lallemand Fjord er en fjord i Antarktis, beliggende øst for Arrowsmith Peninsula og langs den vestre siden av Antarktishalvøya. Den er over 48 kilometer lang og ble navngitt av Jean-Baptiste Charcot for den franske geografen Charles Lallemand. Fjorden begynner ved Sharpbreen og strekker seg hovedsakelig fra sør til nord, der den renner ut i Crystal Sound nær Detaille Island.
Haefelibreen, Finsterwalderbreen og Sharpbreen er tre isbreer som renner ut i fjorden.
NM i bryting 1954

NM i bryting 1954 ble arrangert i Oslo 27.-28. mars. Arrangør var Norges Bryteforbund. Kongepokalen ble vunnet av Bjørn Kiserud.
Cylindrophelipara

Utseende

En middelsstor, avlang, lyst brunlig trebukk, noe mer kraftig bygd enn de fleste andre Agapanthiini. Antennene er en del lengre enn kroppen. Propnotum er trapesformet med en liten knøl midt på hver sidekant. Dekkvingene er avsmalnende bakover, med markerte "skuldre".

Utbredelse

Arten lever på Sumatra og Java.
Machoisme

Machoisme eller machismo er et ord av spansk og portugisisk opprinnelse som beskriver overdrevent maskuline trekk. Som holdning kan machoisme være alt fra en følelse av virilitet til ekstrem mannssjåvinisme. Karakteristika kan være dominerende oppførsel, bravado osv. Begrepet er særlig knyttet til machokulturen særlig i Latin-Amerika. Machoisme er en type levemønster der stereotypien om menns rett til å være menn ses på som selvsagt, og typiske mannlige attributter fremheves.
Sarpsborg Tidende

Sarpsborg Tidende er en norsk gratisavis, utgitt i Sarpsborg. Avisen ble etablert i september 2008 og eies av næringsdrivende i Sarpsborg.
Avisen er redigert med vekt på lokalt stoff, små og store saker innen nyheter, næringsliv, kultur og sport. 
Opplaget er på 25 146 og avisen distribueres av Posten til alle husstandene i Sarpsborg kommune og Årum, samt til alle næringsdrivende med postbokser i Sarpsborg.
Sommaia

Utseende

Middelsstore (11 - 15 millimeter), litt brede, metallisk fargede praktbiller. Antennene er tynne, omtrent så lange som hode + pronotum. Pronotum er rundet, dekkvingene tilspissede bak med dype punktstriper.

Levevis

De voksne billene besøker gjerne blomster.

Utbredelse

Slekten er kjent fra Myanmar og Thailand.
Sørlandssenteret

Sørlandssenteret er et kjøpesenter lokalisert i næringsområdet Sørlandsparken i Kristiansand. Senteret åpnet i 1987 og er modernisert og utvidet i 1995, 2008 og 2013. Senteret eies i dag av 50/50 av Olav Thon Gruppen og DNB. Den omfattende utvidelsen i 2013 gjorde det til Nordens største kjøpesenter målt i areal.
I 2008 ble det kjent at Vital forsikring ASA og Olav Thon Eiendomsselskap ASA, som eide senteret Thon Sørlandsparken, danner et nytt selskap som skal eie og videreutvikle selskapenes eksisterende eiendommer i Sørlandsparken som etter utbygging vil utgjøre én, sammenhengende enhet.
Før utvidelsen i 2013 hadde senteret et salgsareal på ca. 55 000 m², 130 butikker og 3 000 parkeringsplasser. Fra oktober 2013, etter omfattende utbygging, har senteret et areal på 110 500 m², 195 butikker og 4 000 parkeringsplasser og er Nordens største kjøpesenter i areal.

Tragiske hendelser

26.juli.2017 ble to personer knivstukket av ei 16 år gammel jente inne på kjøpesenteret. Personene befant seg inne på dagligvarebutikken Coop OBS! da hendelsen fant sted. Den ene personen ble hardt skadet, og den andre døde av skadene. 
18.november.2017 får politiet melding om at en mann har blitt knivstukket på Sørlandssenteret. Her blir ei ung jente pågrepet. Mannen overlevde knivstikket.
Stéphane Henchoz

Spillerkarriere

Henchoz ble først lagt merke til i den tyske klubben Hamburger SV. Etter at han signerte Blackburn i 1997, spilte han to gode sesonger i et lag som hadde dårlige resultater. Etter at Blackburn rykket ned på slutten av 1998–99-sesongen, ble Henchoz kjøpt av en annen Premier League-klubb. Liverpool kjøpte han for 3,5 millioner pund.
På Anfield ble Henchoz en fast spiller i startelleveren under hans fem og et halvt års lange opphold på Merseyside. Han viste seg å være en veldig god signering og var populær blant Liverpool-fansen. Han dannet ett effektivt og godt midtstopperpar sammen med Sami Hyypiä. Dette partnerskapet spilte en viktig rolle i Liverpools historiske The Treble i 2001.
Hans to siste sesonger for The Reds var mye preget av skader, men spilte godt i de periodene han var skadefri. Gérard Houllier foretrakk Igor Bišćan som midtstopper da Henchoz slet med skader. Han ble satt på benken, og spilte høyreback de få gangene han fikk sjansen. 
Da Gérard Houllier ble erstattet av Rafael Benítez som manager, prøvde spanjolen ut Jamie Carragher som en ny makker til Hyypiä. Dette førte til slutt at Henchoz` karriere tok slutt. Carragher spilte tidligere som høyreback, men storspilte som midtstopper. Henchoz valgte da å signere en seks måneders kontrakt med Celtic. Ved utløpet av den kontrakten gikk han tilbake til Premier League, og skrev under for nyopprykkede Wigan Athletic.  
Hans Wigan-karriere varte imidlertid kun ett år, og de to siste årene i karrieren spilte han for gammelklubben Blackburn Rovers. Han ble lite brukt, men steppet ofte inn ved skader og spilte godt. Mai 2008 ble han løst fra kontrakten av daværende manager Mark Hughes.

Internasjonal karriere

Han spilte 72 A-landskamper for Sveits, og var med i troppen til EM 1996 og EM 2004.
Andreas Thomsson

Karriere som spiller

Thomsson, som var spiss som aktiv spiller, spilte i Allsvenskan for Kalmar FF i 1999. Han har også spilt for samme klubb, samt Åtvidabergs FF i Superettan, og for Sandefjord Fotball i norsk 1. divisjon.

Karriere som trener

Thomsson var trener for Linköpings FF i 2004 og 2005. Fra 2006 til 2010 var han assistentrener for Åtvidabergs FF. Han var hovedtrener for laget fra 2010 til 2012, og vant Superettan med laget i 2011. I 2012 trente han følgelig laget i Allsvenskan. I 2013 trente han Allsvenskan-konkurrent Östers IF. Klubben rykket ned etter kun en sesong i Allsvenskan, og Thomsson fortsatte trenerkarrieren for FC Linköping City i svensk Division 2 i 2014. Thomsson ble 30. november 2014 presentert som Åtvidabergs FF nye assistenttrener, etter å ha vært fraværende fra klubben siden 2012.
Jón Guðni Fjóluson

Klubbkarriere

Fjóluson startet karrieren i islandske Fram Reykjavík, hvor han ble tatt opp til A-laget som 17-åring i 2007. Fjóluson gikk i 2011 til belgiske Beerschot, men fikk lite spilletid i klubben. Det ble 24. august 2012 klart at Fjóluson hadde signert en kontrakt på tre og et halvt år for GIF Sundsvall. Fjóluson har vært med på ett nedrykk og ett opprykk med klubben, som i 2015 spiller i Allsvenskan.

Landslagskarriere

Fjóluson har sju landskamper for Island, samt elleve kamper for Islands U21-landslag fra 2009 til 2011. Fjólusons første kamp for A-landslaget fant sted 21. mars 2010, da Island slo Færøyene 2–0 på hjemmebane.
Vinden stiger

Handling

Filmen er en fiktiv biografisk film om Jiro Horikoishi (1903–1982), en kjent japansk flyingeniør, mest kjent for å ha designet jagerflyet Mitsubishi A6M Zero. I filmen følges han gjennom sine drømmer om å skape fine fly og hans drømmesamtaler med den italienske flyingeniøren grev Caproni. Han overlevde et stort jordskjelv i 1923 og traff en kvinne ved navn Nahoko, men de kommer fra hverandre i mange vanskelige år. Til sist møtes de igjen på et hotell og blir forlovet, men så skjer det noe som kanskje endrer planene deres.

Produksjon

Miyazaki ville egentlig lage filmen Ponyo på klippen ved havet 2, men hans produsent bestemte at han skulle lage en film basert på sin egen manga da den ville lære barn om mer seriøse emner.
Dokumentarfilmen The Kingdom of Dreams and Madness (japansk tittel: 夢と狂気の王国) fra 2013, regissert av Mami Sunada, viser rutinene til de ansatte ved Studio Ghibli, inkludert filmmakerne Hayao Miyazaki, Isao Takahata, og Toshio Suzuki mens de arbeidet med to filmer samtidig, Vinden stiger og Fortellingen om prinsesse Kaguya.

Om filmen

Filmen og mangaen er basert på romanen The Wind Has Risen (japansk: 風立ちぬ – Kaze Tachinu) av Hori Tatsuo, skrevet i tiden 1936–37. Den har handling fra et sanatorium for tuberkulose i Nagano og handlingen følger den kvinnelige figurens sykdom.
Filmen fikk 89 prosent på Rotten Tomatoes. Filmen ble nominert til Oscar for beste animasjonsfilm. Filmen benytter et sitat av Paul Valey, «Le vent se leve, il faunt tender de vivre».
Hayao Miyazaki gikk av med pensjon etter filmen kom ut i 2013.
Synaptola

Utseende

Middelsstore (gjerne ca. 20 millimeter), avlange, blankt metallisk fargede trebukker. Antennene er omtrent så lange som kroppen. Pronotum er bredere enn langt, noe knudrete uten tenner på sidene. Dekkvingene er avsmalnende bakover. Beina er lange, lårene nokså tykke med en liten tann på undersiden nær spissen.

Levevis

Larvene utvikler seg i ved av løvtrær.

Utbredelse

Slekten er utbredt i tropisk Afrika, bortsett fra den østlige delen.
Samara oblast

Demografi

I henhold til folketellingen i 2002 var den etniske sammensetningen av befolkningen i Samara oblast som følger: russere (83,60%), tatarer (3,95%), tsjuvasjere (3,13%), mordvinere (2,65%), ukrainere (1,87%), armenere (0,67%), samt mange mindre etniske grupper som hver utgjorde mindre enn 0,5% av befolkningen.
Tivoli (album)

Tivoli er et musikkalbum med Hjerterknekt, utgitt i 2001.
Engelsk mesterskap i mangekamp og kappgang innendørs 2018

Engelsk mesterskap i mangekamp og kappgang innendørs 2018 ble arrangert 6. og 7. januar 2018, i Sheffield i England.
Helge Jung

Bakgrunn

Helge Jung var sønn av rektor Victor Jung og Maria, født Levan. Jung tok studenten i Malmö 1903 og bedrev så studier i historie ved Lunds universitet.

Ekteskap

Jung giftet seg i 1913 med Ruth Wehtje (1893-1951) som var datter til Ernst Wehtje og formuende; Jung kunne derfor skaffe seg en standsmessig bolig på Gumshornsgatan på Östermalm i Stockholm, der han blant annet så kong Gustaf V som gjest. Somrene ble tilbragt i et sommerhus i Stockholms skärgård. Jung giftet seg 1952 med Dagmar Bager (1897-1955).
Troppene til Håndball-EM 2016 for menn

Troppene til Håndball-EM 2016 for menn inneholder samtlige 16 tropper som ble tatt ut til Håndball-EM 2016 for menn i Polen fra 15. til 31. januar 2016.
Stiger

Stiger (tysk: Steiger) er en tradisjonell betegnelse på en ingeniør og arbeidsleder ved et bergverk. Tilsvarende stillinger blir i dag gjerne betegnet gruveingeniør.
Overstiger var betegnelsen på sjefingeniøren, som hadde den daglige, faglige arbeidsledelsen ved gruven. Overstigeren rapporterte dels til gesvorneren og dels til schichtmesteren i regnskapssammenheng. Overstigeren var den høyest rangerte ansatte som ledet den daglige virksomheten ved gruven, og stillingen krevde gode faglige kunnskaper om gruvedrift. Gesvornerens rolle var som bergmesterens stedfortreder og tilsynsfører. Under overstigeren stod ingeniører med mer begrensede oppgaver. Pukkstiger var betegnelsen på lederen for pukkverket. En sjaktstiger hadde ansvaret for tømmerarbeidet i gruven. Kunststiger var en stiger med ansvar for det tekniske utstyret. Nattstiger betegnet en stiger som gikk vakter utenom den ordinære arbeidstiden, og kunne være overstigerens avløser. Betegnelsen understiger, eller bare stiger, ble brukt som generell betegnelse på enhver stiger som var underordnet overstigeren. En stiger kunne ha flere hundre gruvearbeidere som sorterte under seg.